‘Mensvreter’-tier geskiet ná 9 sterfArgieffoto (Foto: Alexa/Pixabay) Die polisie in Indië het ŉ tier, die sogenaamde “mensvreter van Champaran”, doodgeskiet wat minstens nege mense gevreet het. Dit was ŉ groot operasie van 200 mense insluitend spoorsnyers op olifante, het beamptes Sondag gesê. Die kat het inwoners aan die buitewyke van die Valmiki-tierreservaat in Champaran in die ooste van Indië geteister. Hy het die afgelope maand ses mense doodgemaak, insluitend ŉ vrou en haar agtjarige seun Saterdag. Selfs nog voor sy jongste twee slagoffers het owerhede die tier, ŉ mannetjie van drie of vier jaar oud, as ŉ mensvreter beskryf en dit beteken dat dit geskiet kon word. Vorige pogings om die dier te verdoof was onsuksesvol. “Twee persone het Saterdagmiddag in die woud ingegaan op twee olifante. ŉ Derde persoon het buite gewag waar ons gedink het die tier sou uitkom. Ons het vyf patrone gevuur om dit daar vrek te maak,” het polisiehoof Kiran Kumar aan AFP gesê. Dit het die span, met agt skuts en sowat 200 natuurbewaringsbeamptes, sowat ses ure geneem om die operasie af te handel, sê Kumar. Volgens beamptes het die groot suikerrietplantasies dit makliker vir die tier gemaak om weg te kruip en plaaslike inwoners en hul vee aan te val. Een van die tier se slagoffers was ŉ 12-jarige meisie wat Woensdagaand uit haar bed gesleep is. Inwoners rondom die reservaat in Bihar het nie meer in die aand uitgegaan nie ná die tier se eerste aanval in Mei waar ŉ tiener vermink is. “Ondanks die vrees vir die tier was dit nie vir ons moontlik om net in ons huise te bly nie. Ons moes ons vee gaan voer,” het Ram Kisun Yadav, ŉ plaaslike inwoner, aan die Hindustan Times-koerant gesê. Die gemeenskap het fees gevier ná die dier doodgeskiet is. “Dit was ŉ slapelose nag vir die hele dorp. Ons het op blikkies bly slaan om die tier weg te jaag as hy hoegenaamd naby ons dorp weggekruip het,” het inwoner Paltu Mahato aan die Hindustan Times gesê. Natuurbewaarders blameer die vinnige uitbreiding van menslike nedersettings rondom woude en sleutel-deurgange vir diere soos olifante en tiere vir die toename in mens-dier-konflikte in dele van Indië. Byna 225 mense is tussen 2014 en 2019 dood ná tiers hulle aangeval het, aldus statistiek deur die regering. Meer as 200 tiere is tussen 2012 en 2018 deur stropers vrekgemaak of hulle het weens elektriese omheinings geskok. Indië is die tuiste van sowat 70% van die wêreld se tiers en die tierbevolking het in 2018 op ongeveer 2 967 gestaan.